| 2. juli 2019 |
| --- |
| Sagsnr.  2019-0176888  Dokumentnr.  2019-0176888-2  Sagsbehandler  Line Jørsum Mortensen |
| Center for Policy  Fagligt Indhold og Kvalitet  Gyldenløvesgade 15  1600 København V  EAN nummer  5798009371201  [www.kk.dk](https://www.kk.dk) |

| Center for Policy  Børne- og Ungdomsforvaltningen |
| --- |
| Notat |

# Vejledning til dialog om tilsynet ved forældremøde og i forældrerådet

I København ønsker vi, at der skal være åbenhed om det pædagogiske tilsyn, sådan at der kan være en bred dialog om institutionernes arbejde med at udvikle den pædagogiske kvalitet. Det er derfor et krav, at forældre informeres om tilsynets resultater og opfølgningen på tilsynet, og at det drøftes, hvilken rolle forældrene spiller i opfølgningen.

Denne vejledning er udarbejdet til forældre og ledere med henblik på at understøtte dialogen om tilsynet ved det et årligt forældremøde og i forældrerådet.

**Kort om tilsynet**

Der føres tilsyn med alle dagtilbud og fritidstilbud i Københavns Kommune. Tilsynet skal sørge for at alle institutioner i Københavns Kommune fungerer godt og overholder de gældende love og regler på området. Det pædagogiske tilsyn ser på dagligdagen i institutionen og på det pædagogisk arbejde med børnene.

Én gang om året gennemfører en pædagogisk konsulent fra forvaltningen et alment tilsynsbesøg. Tilsynsbesøget består af konsulentens observationer i institutionen og en efterfølgende tilsynsdialog med lederen, samt repræsentanter for medarbejdere og forældre.

Tilsynsbesøget resulterer i en tilsynsrapport, hvor den pædagogiske konsulent på baggrund af observationer og dialog vurderer institutionens arbejde i forhold til de seks pejlemærker for pædagogisk kvalitet, vi arbejder ud fra i Københavns Kommune. De seks pejlemærker er udvalgte fokusområder fra den nationale pædagogiske læreplan, som er rammen for alle institutioners arbejde.For hvert pejlemærke placerer konsulenten indsatsen i én af tre kategorier; vedligehold indsats, tilpas indsats eller ny indsats. Konsulenten angiver også anbefalinger eller påbud til vores videre arbejde.

Institutionen har mulighed for at skrive en kommentar til tilsynsrapporten, inden denne skal offentliggøres på institutionens hjemmeside.

**Dialog om institutionens tilsyn i forældrerådet**

Det fremgår af styrelsesvedtægten for klynger, at forældrerådet skal:

* Inviteres til at deltage i tilsynsdialogmødet med minimum én forældrerepræsentant
* Have fremsendt tilsynsrapport senest 10 dage efter tilsynsdialogmødet og have 10 dage til at kommentere indholdet inden rapporten gøres endelig
* Drøfte den endelige tilsynsrapports indhold og opfølgningen på tilsynet (strakspåbud, faglig handlingsplan, skærpet tilsyn etc.) på det første forældrerådsmøde efter afslutningen af tilsynet

*Forældrerådets deltagelse i den faglige dialog ved tilsynsbesøget*

Når den pædagogiske konsulent har afsluttet sine observationer i institutionen, afholdes der en faglig dialog i institutionen, hvor forældrerådet inviteres til at deltage med minimum én forældrerepræsentant. sammen med den pædagogiske leder, klyngelederen, en medarbejder og den pædagogiske konsulent. Det er lederens opgave at forældrerådet inviteres til dette møde i god tid, så det er muligt at finde en repræsentant, der kan deltage.

Den faglige dialog tager afsæt i en fælles dialogguide, som den pædagogiske leder videreformidler til forældrerådet forud for mødet. Mødet har til formål at den pædagogiske konsulents observationer drøftes, og at institutionens – herunder forældrenes – perspektiv kommer i spil.

Rollen for forældrerådet er at bidrage med et generelt forældreblik på punkterne i den faglige dialog såvel som at indgå ved at svare på spørgsmål. Lederen skal derfor forud for den faglige dialog have orienteret forældrerådet om deres rolle, herunder håndtering af potentielle personfølsomme oplysninger mv.

Det forventes at deltagerkredsen ved den faglige dialog har forberedt sig med afsæt i dialogguiden og evt. sidste års tilsynsrapport mv. Det kan fx ske på et forældrerådsmøde. Spørgsmål til drøftelse kunne være:

* Hvordan er forældrenes oplevelse af kvaliteten i institutionen inden for hvert af de seks pejlemærker?
* Hvordan oplever forældrene at blive inddraget i arbejdet med kvalitet?
* Hvilke ønsker har forældrene til arbejdet med kvalitet i institutionen?

*Kommentering af tilsynsrapporten*

Efter tilsynsdialogmødet udarbejder den pædagogiske konsulent en tilsynsrapport, som indeholder institutionens selvregistrering og en opsamling på den faglige dialog, herunder konsulentens vurdering af institutionens arbejde inden for de seks pejlemærker samt begrundelser for disse og anbefalinger til det videre arbejde. Inden tilsynsrapporten gøres endelig, skal forældrerådet have mulighed for at kommentere på rapporten.

Konsulenten skal sende tilsynsrapporten til den pædagogiske leder senest 10 arbejdsdage[[1]](#footnote-1) efter den faglige dialog. Senest 10 arbejdsdage efter lederen har modtaget tilsynsrapporten, skal konsulenten modtage institutionens kommentarer, så evt. faktuelle kan rettes, inden rapporten gøres endelig. Det er lederens ansvar, at rapporten med det samme videreformidles til forældrerådet, og at der er planlagt et forældrerådsmøde eller en mulighed for skriftlig kommentering over mail sådan at 10-dages fristen for kommentering kan overholdes. Det er også lederens ansvar, at institutionens kommentarer lægges på institutionens hjemmeside sammen med tilsynsrapporten senest 10 dage efter, rapporten er gjort endelig.

Institutionens kommentarer til tilsynsrapporten udarbejdes i institutionens forældreråd, hvor institutionen er repræsenteret med både et forældre-, et medarbejder- og et ledelsesperspektiv. Kommentarerne er således et udtryk for en tilbagemelding fra den samlede institution.

Formålet med kommenteringen er at give institutionen mulighed for dels at rette faktuelle fejl, dels at give læserne af tilsynsrapporten indblik i, hvordan institutionen vil arbejde med tilsynsrapportens vurderinger og anbefalinger. Konsulenten skal ikke på baggrund af institutionens kommentarer foretage ændringer i rapporten, med

mindre der er tale om faktuelle fejl.

Institutionens kommentarer skal skrives ind i en skabelon, der er udarbejdet til formålet (se bilag 3 i vejledningen ”Velkommen i forældrebestyrelsen og forældrerådet”), hvor institutionen forholder sig til nedenstående:

* Indeholder tilsynsrapporten faktuelle fejl?
* Hvilke resultater vil institutionen fremadrettet være særligt optaget af at ændre?
* Hvordan vil institutionen imødekomme tilsynets anbefalinger?
* Hvordan vil institutionen sikre at en positiv udvikling fastholdes?

*Orientering om tilsynsrapport og opfølgning på tilsynet (strakspåbud, faglig handlingsplan, skærpet tilsyn etc.)*

Når tilsynet er afsluttet, skal den pædagogiske leder orientere forældrerådet om tilsynsrapporten og opfølgningen på tilsynet. Det vil typisk ske på det førstkommende forældrerådsmøde, efter tilsynet er afsluttes.

Hvis en institution i løbet af året får et strakspåbud, overgår til faglig handlingsplan eller til skærpet tilsyn, skal ledelsen informere forældrerådet om dette.

Forældrerådet kan være interesseret i:

* Hvordan vil ledelsen arbejde videre med opfølgningen på tilsynet?
* Er der aftalt en tidsramme?
* Hvilken rolle kan forældrene spille i opfølgningen?
* Hvordan kan vi som forældre mærke god kvalitet?
* Hvordan kommer opfølgningen konkret til at påvirke hverdagen i institutionen?
* Skal der laves en aftale om, hvornår forældrene får en status på arbejdet med opfølgningen?

Et referat af forældrerådets drøftelse af tilsynsrapporten skal offentliggøres på institutionens hjemmeside sammen med tilsynsrapporten.

**Dialog om tilsynet ved det årlige forældremøde**

Ved det årlige forældremøde skal ledelsen i institutionen præsentere tilsynsrapporten for forældrene og fortælle om, hvordan institutionen arbejder med resultaterne og opfølgningen.

Forud for forældremødet anbefales det, at forældrene orienterer sig i tilsynsrapporten, som ligger på institutionens hjemmeside.

På selve mødet skal ledelsen præsentere resultaterne fra tilsynet indenfor de seks pejlemærker, som tilsynet er bygget op omkring:

* Sociale relationer
* Inklusion og fællesskab
* Sprogindsatsen
* Forældresamarbejde
* Sammenhæng
* Refleksion og systematik

Det vil være oplagt at forældrerådet bidrager med deres oplevelse af tilsynsdialogmødet og deres perspektiv.

Efterfølgende skal forældrene og ledelsen have mulighed for at drøfte:

* Evt. forståelsesspørgsmål til tilsynsrapporten: er det klart for alle forældre, hvad tilsynsrapporten peger på?
* Hvordan stemmer tilsynsrapporten overens med forældrenes oplevelse af institutionen?
* Hvordan kan vi som forældre mærke god kvalitet?
* Hvordan føler forældrene sig inddraget i arbejdet med at skabe kvalitet, og hvordan vil de gerne inddrages fremadrettet?
* Hvordan institutionen arbejder med opfølgningen på tilsynet? Hvad giver tilsynet anledning til af ændringer? Hvad er målet med handlingerne og hvad er tidsperspektivet?

Hvis institutionen som opfølgning på tilsynet er blevet omfattet af en faglig handlingsplan eller et skærpet tilsyn, skal forældrene også informeres om dette samt om, hvad det indebærer.

1. Der vil kunne dispenseres for 10-dages fristerne i forbindelse med tilsyn gennemført op til sommerferien. Herudover er fristerne ikke afhængige af hinanden. [↑](#footnote-ref-1)